Nampa

Nampa on kaupunki Yhdysvaltojen Idahon osavaltion lounaisosassa. Kaupunki on perustettu vuonna 1886 ja sen asukasluku oli vuoden 2010 väestönlaskennan mukaan 81 557.

Maantiede
Nampa sijaitsee Idahon osavaltion luonaisosassa Canyonin piirikunnassa Boisejoen laaksossa. Pohjoisessa kohoavat Kalliovuoriin kuuluvat Front Range -vuoret ja etelässä Owyhee-vuoret. Matkaa osavaltion pääkaupunki Boiseen on noin 25 kilometriä. Muutaman kilometrin päässä kaupungista kaakkoon sijaitsee Deer Flat National Wildlife Refuge -luonnonsuojelualue.

Paikallinen ilmasto on suhteellisen lauhkea koko vuoden ympäri. Talvisin lumisateet ovat harvinaisia ja lumipeite säilyy tavallisesti korkeintaan muutaman päivän.

Historia
Nykyisen Idahon osavaltion alueella eli ennen siirtolaisten saapumista useita eri intiaanikansoja, mutta ilmeisesti varsinainen Nampan alue oli asumatonta seutua. Nampan nimen alkuperästä on useita eri tarinoita. Yhden version mukaan johdettu shoshonien mokkasiinia tai jalanjälkeä tarkoittavasta sanasta. Toisen mukaan se nimettiin Isojalka eli Nampuh -nimisen shoshonipäällikön mukaan.

Siirtolaisia alkoi saapua alueelle vasta vuonna 1883, jolloin valmistui Oregon Short Line Railroad -rautatie. Nampan perustivat sijoittamismielessä maata paikalta hankkineet James A. McGee ja Alexander Duffes vuonna 1886. Hallinnollisesti paikasta tuli kaupunki vuonna 1891. Duffes ajautui kuitenkin 1890-luvulla taloudellisiin vaikeuksiin. Kaupunki kasvoi, mutta ei riittävää vauhtia. Duffes otti kehitystä kiihdyttääkseen lainoja myymättömiä palstoja vastaan, mutta kun kasvua ei silti tullut, oli edessä velkakriisi. Vuonna 1896 eversti W. H. Dewey maksoi velan pois saaden vastineeksi osuuksia kaupungin palstoista. Deweyllä oli huomattava vaikutus kaupungin sittempään kehitykseen ja hän järjesti esimerkiksi rautatieyhteyden Owyhee Railway -rautatiehen yhdistäen Nampan alueen kaivoskaupunkeihin.

1900-luvun alussa Nampassa perustettiin Western Idaho Sugar Company ja Crescent Brewing Company. Yhtiöt hyötyivät alueen maataloudesta, joka oli puolestaan kasvanut etenkin keinokastelun avulla. Lupaava kasvu oli pysähtyä suureen tulipaloon vuonna 1909. 1920-luvulle tultaessa Nampa oli kuitenkin taas toipunut. Ensimmäinen maailmansota kasvatti maataloustuotteiden hintoja ja hyödytti näin alueen viljelijöitä. Sodan jälkeen monella oli kuitenkin edessä vararikko putoavien hintojen takia. Vuonna 1942 Amalgamated Sugar Company avasi jalostamon Nampaan ja vuonna 1949 perustettiin Nampa Industrial Corporation teollisen kehityksen tueksi. Nampa on sittemmin kasvanut Idahon toiseksi suurimmaksi kaupungiksi.

Talous

Nampa on huomattava elintarviketeollisuuden ja jakelun keskus. Kaupungissa on myös muuta kevyttä teollisuutta ja esimerkiksi teknologia-alan yritysten toimintaa. Myös kaupungin oppilaitokset ovat suuria työnantajia paikallisille. Canyonin piirikunta on huomattava maatalousalue. Alueella kasvatetaan esimerkiksi maissia, sinimailasta ja karjaa. Seutu on myös Idahon viinialuetta.

Kotitalouksien keskimääräiset vuosittaiset ansiot Nampassa aikavälillä 2013–2017 olivat 43 058 Yhdysvaltain dollaria ja henkilöä kohden 18 123 dollaria. 20 % väestöstä eli köyhyysrajan alapuolella.

Väestö
Nampan asukasluku oli vuoden 2010 väestönlaskennan mukaan 81 557 ja vuoden 2018 arvion mukaan 96 252. Kaupungin asukkaista 86 % oli taustaltaan valkoisia, 0,8 % afroamerikkalaisia, 1,1 % intiaaneja, 0,3 % havaijilaisia tai muita Tyynenmeren saarten asukkaita, 23,8 % latinoja mistä tahansa rodusta ja 0,9 % aasialaisia. 16,1 % kaupungin asukkaista puhui kotonaan jotakin muuta kieltä kuin englantia ja 7,2 % kaupungin asukkaista oli syntynyt ulkomailla.

Koulutus ja kulttuuri
Nampassa sijaitsee vuonna 1913 perustettu Northwest Nazarene University -yliopisto.

Kaupungissa järjestettävä Snake River Stampede on yksi maan suurimmista rodeotapahtumista.

Lähteet

Aiheesta muualla 

Idahon kaupungit